**Raymond Thomas Baker**, nado en Eureka, Nevada, o 22 de novembro de 1877 e finado en Washington o 28 de abril de 1935, foi un home de negocios e alto funcionario estadounidense, que ocupou o posto de director da Casa da Moeda dos Estados Unuidos entre 1917 e 1922.

Traxectoria
-----------

### Primeiros anos e formación

Baker naceu en Eureka, no condado do mesmo nome, en Nevada, o 22 de novembro de 1877, fillo de Mary Agnes Hall e de George Washington Baker, o conselleiro principal da compañía de ferrocarril *Southern Pacific Railroad.* O seu irmán Cleve Baker foi fiscal xeral de Nevada.

Cursou a súa educación secundaria na *Oakland High School* e na *Anderson's Academy*, ambas en Oakland, California, e posteriormente formouse na Universidade de Nevada, Reno, e na Universidade Stanford.

### Carreira rpofesional

Concluída a súa etapa universitaria, Baker dedicouse á minaría do ouro e chegou a ser un dos maiores investidores neste sector en Rawhide, Nevada. Cando vendeu os seus títulos, converteuse nun home moi rico.

Durante moito tempo amosou interese pola reforma penitenciaria e en 1911, un ano despois de que o seu irmán fose nomeado fiscal xeral do Estado, Baker, que fora o director da súa campaña, accedeu ao cargo de alcaide da prisión estatal de Nevada, que ocupou desde o 1 de febreiro dese ano ata o 10 de maio de 1912.

En 1913 dirixiu con éxito a campaña electoral de Key Pittman ao Senado e, logo de que este tomase posesión, foi o seu secretario en Washington.

En 1915, Baker trasladouse a Rusia para ocupar durante dous anos o posto de secretario persoal de George T. Marye, o embaixador dos Estados Unidos naquel país.

O director da *US Mint*, Raymond T. Baker, e o deseñador Anthony de Francisci examinando un molde en xeso do novo dólar Peace (1921).
Ao seu regreso de Rusia, o presidente Woodrow Wilson nomeouno en 1917 director da Casa da Moeda dos Estados Unidos, posto que ocupou ata marzo de 1922. O primeiro ano do seu mandato estivo marcado pola morte do gravador xefe da Casa da Moeda, Charles e Barber, e o nomeamento do seu sucersor, Gerorge T. Morgan. Un dos fitos deste período foi a posta en circulación do coñecido como dólar *Peace*, en 1921.

Logo de deixar o seu posto na Casa da Moeda, Baker retomou os seus negocios relacionados coa minaría e introduciuse tamén no sector bancario.

Baker presentouse por Nevada ás eleccións ao Senado de 1926, dentro da candidatura demócrata, mais acabou derrotado polo candidato republicano Tasker Oddie.

Vida persoal
------------

Fotografía familiar de Raymond T. Baker (1920).
O 12 de xuño de 1918 casou coa rica herdeira Margaret Emerson Vanderbilt (1886-1960), viúva de Alfred Gwynne Vanderbilten, en Lenox, Massachusetts, con quen tivo unha filla. Raymond e Margaret divorciáronse o 1 de outubro de 1928.

O 4 de decembro de 1928, Baker casou en segundas nupcias con Delphine Dodge Cromvell (1899-1943), filla do fundador da Marca automobilística Dodge (*Dodge Motor Company*). Coa súa segunda esposa tivo outra filla.

Baker faleceu por mor dunha trombose coronaria o 28 de abril de 1935, en Washington, uns tres meses despois de sufrir un ataque ao corazón. Foi incinerado e as súas cinzas foron soterradas no cemiterio de Mountain View, en Oakland, California.

Notas
-----

1. 1 2 3 4 5 6 7  Smith, P. (2012). "Baker, Raymond Thomas".
2. ↑  "Index to Politicians". *PoliticalGraveyard.com*
3. 1 2 3  Failor, K. M.; Hayden, E. (1972). Páxina 157.
4. ↑  "Political Notes: High Adventure". En *Time*. 5 de abril de 1926.
5. 1 2 3 4 5 6  Failor, K. M.; Hayden, E. (1972). Páxina 158.
6. ↑  "Former Directors of the United States Mint". *United States Mint*.
7. ↑  "PCGS Certifies Rare Transitional Peace Dollars From Former Mint Director’s Estate Arquivado 04 de xullo de 2022 en Wayback Machine.". En *Coin Week*. 12 de xullo de 2014.
8. ↑  "Statistics of the Congressional Election of November 2, 1926". Páxina 12. *United States House of Representatives*.
9. ↑  "Mrs. A.G. Vanderbilt to wed R. T. Baker [...] Director of the Mint at Her Lenox Home in June". En *The New York Times*. 31 de maio de 1918.
10. ↑  "Mrs. Cromwell to Marry Today; Former Delphine Dodge to Wed Raymond T. Baker, Ex-Director of U.S. Mint". En *The New York Times*. 4 de decembro de 1928.
11. ↑  "Raymond T. Baker, ex-Mint head, dies; Held Federal Post From 1917 to 1922 Led in Development of Mining in Nevada". En *The New York Times*. 29 de abril de 1935.
12. ↑  "Ray T. Baker, Former Mit Director, Dies". En *Healdsburg Tribune*. 29 de abril de 1935.
13. ↑  "Raymond Thomas Baker". *Findagrave.com*

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Raymond T. Baker Modificar a ligazón no Wikidata*** |

### Bibliografía

* Failor, K. M.; Hayden, E. (1972). "Raymond Thomas Baker". En *Medals of the United States Mint*. US Government Printing Office. Páxinas 157-158.
* Smith, P. (2012). "Baker, Raymond Thomas". En *American Numismatic Biographies*. Páxina 21.

### Outros artigos

* Director da Casa da Moeda dos Estados Unidos


|  |  |  |
| --- | --- | --- |
| Predecesor:**F. H. von Engelken** | **Director da Casa da Moeda dos Estados Unidos**1917-1922 | Sucesor:**Frank Edgar Scobey** |

* Portal:Estados Unidos de América